Pohľad na med ako liek pretrváva celé tisícročia. Všetci veľkí lekári od Hipokrata cez Galena až po Paracelsa používali vo svojich receptoch práve med.
Zdroj obrázku: TS Server.sk
Med
Pohľad na med ako liek pretrváva celé tisícročia. Všetci veľkí lekári od Hipokrata cez Galena až po Paracelsa používali vo svojich receptoch práve med. Ale okrem medu existujú aj iné produkty včiel, ktoré sa môžu popýšiť liečivými produktami.
Med
Med je najznámejším včelím produktom. Starovekí Gréci ho považovali za potravu bohov a za univerzálny liek. A asi to tak naozaj bude. V mede sa nachádzajú takmer všetky minerály. Je vynikajúcou prevenciou pred chorobami, pretože posilňuje imunitný systém. Pôsobí protizápalovo, zlepšuje krvný obeh, prináša úľavu od bolestí kĺbov, urýchľuje hojenie rán, lieči choroby dýchacích ciest, posilňuje zrak, čistí pleť, podporuje v črevách rast živej kultúry baktérií bifidus. Pôsobí efektívne pri prechladnutí, horúčke, nespavosti, bolesti žalúdka či problémoch s obličkami a močovými cestami.
Propolis
Je lepkavá hmota, na ktorej tvorbu zbierajú včely suroviny na rôznych rastlinách, kríkoch a stromoch a tie potom zmiešavajú s výlučkami z vlastných žliaz. Propolis sa používal už v starom Egypte a poznali ho aj Rimania a Gréci. Kým laici ho používajú vo veľkej miere, obľube u odborníkov sa teší najmä posledných 10 rokov. Táto látka, ktorú včely používajú na tesnenie otvorov a dezinfekciu priestoru, predstavuje pre ľudí vynikajúce prírodné antibiotikum. Má antitoxické, antivírusové a antimykotické účinky. Najčastejšie sa používa ako tinktúra, ale pridáva sa aj do mastí, krémov a gélov. Jeho prednosťou je nielen to, že znižuje bolesti, ale aj urýchľuje hojenie rán. Používa sa pri infekciách nosa a hrdla, afty, kožné infekcie, bradavice, plesne, preležaniny a popáleniny, vyrážky, vredy , hemoroidy.
Vosk
Nepoužíva sa len na príjemne voňajúce medové sviečky. Využíva ho aj kozmetický a farmaceutický priemysel. V r. 1792 prišiel nemecký vedec Hornbostel na to, že ho včely samy vyrábajú. Včelí vosk je materiálom, ktorý sa skladá z viac ako 300 rôznych látok. Pridáva sa do mydiel a krémov, ktoré zabezpečujú našej pokožke ochranu a elasticitu. S obľubou ho kozmetický priemysel využíva aj do rúžov, lebo im dodáva lesk a stabilné farby. Teplý včelí vosk dobre pôsobí pri zápaloch svalov, nervov a kĺbov. Žutie včelieho vosku posilňuje ďasná a podporuje tvorbu slín a žalúdočných štiav. Nikdy sa nezistila alergia na včelí vosk.
Materská kašička
Táto včelia výživa sa prideľuje včeliemu potomstvu najmä kvôli ich rýchlemu rastu a rozvoju. Veľmi výživný produkt má veľký význam pre malé včeličky aj pre nás. Včelia kašička totiž obsahuje železo, mangán, zinok a kobalt, ktoré sú nevyhnutné na normálnu krvotvorbu, čiže skvele lieči málokrvnosť. Blahodarne pôsobí aj na mozog, pevnosť vlasov, lieči popáleniny a rany.
Včelí peľ
Tieto pestrofarebné guľôčky skrývajú v sebe obrovskú silu. Túto látku včely prinášajú do úľa a skladujú ako potravu. 20 g včelieho peľu obsahuje toľko bielkovín, koľko jeden kilogram mäsa. Pravidelné užívanie 10-30 g včelieho peľu pôsobí ako prevencia proti rakovine, Alzheimerovej chorobe a artérioskleróze. Obrovské množstvo B komplexu, vitamínov a 185 živín obnovuje fyzickú silu organizmu po schudnutí, pomáha pri klimakterických problémoch a pracuje ako elixír mladosti, čiže stimuluje myšlienkovú činnosť, spomaľuje proces stárnutia.
Včelí jed
Zabraňuje prenosu nervového vzruchu, môže vyvolať silné alergické reakcie a môže sa preto aplikovať len pod lekárskym dozorom. Má protizápalové účinky a používa sa pri liečbe artritídy, epilepsie, roztrúsenej sklerózy, chronickej bolesti a migréne.